**SCHIMBAREA FURNIZORULUI DE ENERGIE ELECTRICA**

Procesul de schimbare a furnizorului de energie electrică este gratuit și nu implică modificări de ordin tehnic.

În derularea procesului de schimbare a furnizorului nu există niciun risc de deconectare.

Clientul final alege una dintre ofertele-tip publicate de furnizor sau negociază condițiile furnizării. La alegerea ofertelor este recomandat să faceți o analiză comparativă a informaţiilor conţinute în acestea (preţ, durată, modalități de plată, condiții de încetare a contractului, clauze penalizatoare, modalități de transmitere a facturii etc.) și chiar o comparație cu condițiile de furnizare existente, astfel încât puteți alege în cunoștință de cauză.

Etapele procesului de schimbare a furnizorului :

1. Iniţierea procesului de schimbare a furnizorului nu poate avea loc decât după ce ați optat pentru noul furnizor. Acesta poate fi oricare din operatorii economici deţinători de licenţă de furnizare de pe teritoriul țării noastre, acest serviciu nefiind limitat la o anumită zona geografică de deservire.

2. Pentru a încheia noul contract de furnizare a energiei electrice, aveți obligația să transmiteți noului furnizor cel puţin următoarele date (conform Regulamentului de furnizare a energiei electrice la clienții finali – Ordin A.N.R.E. nr. 235 / 2019)

3. Încheierea contractului de furnizare a energiei electrice se realizează pe baza :

a) acordului solicitantului exprimat în scris, aferent cererii de încheiere a contractului, sau telefonic, conform dispozițiilor legale în vigoare ;

b) copiei actului de identitate/certificatului de înregistrare la Oficiul Național al Registrului Comerțului al solicitantului ;

c) declarației pe propria răspundere a solicitantului :

(i) privind deținerea unui drept locativ, cu precizarea calității sale (proprietar/coproprietar, unic moștenitor, comoștenitor, soț, chiriaș, beneficiar rentă viageră etc.);

(ii) privind faptul că nu există litigii locative cu privire la spațiul pentru care se solicită încheierea contractului, iar în cazul în care se dovedește contrariul, exprimarea acordului pentru rezilierea contractului;

cu posibilitatea actualizării declarației, dacă este cazul, atât prin mijloace de comunicare la distanță, cât și prin acord tacit.

4. După ce conveniți cu furnizorul nou asupra clauzelor contractuale, inclusiv asupra preţului energiei electrice, încheiați contractul de furnizare. Acesta produce efecte de la data încetării contractului încheiat cu furnizorul actual.

5. Sunteți obligat să notificați furnizorului actual încetarea contractului de furnizare cu cel puţin 21 de zile înainte (se poate realiza si de noul furnizor). Notificarea trebuie să fie clară, să exprime în mod neechivoc decizia de schimbare a furnizorului actual şi să precizeze în mod expres data încetării contractului de furnizare existent. La solicitarea dumneavoastră şi pe baza contractului de furnizare a energiei electrice încheiat cu clientul final, noul furnizor are obligaţia de a întreprinde demersurile necesare încheierii contractului/contractelor pentru asigurarea serviciului/serviciilor de reţea.

6. Pentru clienţii casnici şi clienţii noncasnici mici nu este obligatorie citirea contorului de către OR (operatorul de reţea) în ziua în care are loc schimbarea furnizorului, fiind permisă preluarea indexului autocitit de clientul final. Dacă OR are suspiciuni privind corectitudinea indexului comunicat de clientul final sau dacă nu ați transmis indexul autocitit, atunci OR determină valoarea măsurată corespunzătoare momentului schimbării prin citire, iar în situaţia în care acest lucru nu este posibil, prin estimarea consumului pe baza istoricului de consum sau a convenţiei de consum încheiată de dumneavoastră.

7. În termen de maximum 42 de zile de la încetarea contractului, furnizorul/OR are obligaţia să vă transmită factura cu decontul final de regularizare a tuturor obligaţiilor de plată. Aveți obligaţia să plătiți contravaloarea facturii până la termenul scadent.